
Társadalmi felelősségvállalás egy német autóipari nagyvállalat magyarországi termelőüzeménél

Kulcsszavak: CSR; Önkéntesség; Munkavállalók; Attitűdök; Nemi különbségek
Dolgozatomban arra keresem a választ, hogy egy német autóipari nagyvállalat magyarországi gyárában dolgozó munkavállalók milyen szemlélettel rendelkeznek a társadalmi felelősségvállalásról. A vállalatnál végzett kutatásom során a munkavállalói vélemények és attitűdök vizsgálatára összpontosítottam, külön figyelmet szentelve a férfiak és nők válaszaiban tapasztalt eltérésékre.
Az empirikus kutatás során kvantitatív módszereket alkalmaztam, valamint kérdőíves adatgyűjtést hajtottam végre, melyet online és papíralapon a vállalat belső kommunikációs csatornáin keresztül terjesztettem a munkavállálók között. A beérkezett adatokat leíró statisztikai módszerekkel elemeztem.
Az eredmények alapján megállapíthatjuk, hogy a női munkavállalók csoportjukon belül magasabb arányban rendelkeznek ismeretekkel a vállalati társadalmi felelősségvállalásról, valamint szociálisan érzékenyebbek, mint férfi munkavállaló társaik. Férfiak és nők szinte azonos mértékben tartják fontosnak, hogy a vállalat, ahol dolgoznak olyan tevékenységet is végezzen, amely előnyös a társadalom számára. A nők részvételi hajlandósága a vállalat leendő társadalmi felelősségvállalási programjában közel azonos volt a férfiakéhoz, viszont a nők bevallása alapján ők eddig kevésbé vettek részt önkéntes projektekben, mivel munkán kívüli idejük nagyrészét a családon belüli segítségnyújtás és a gyermeknevelési feladatokkal való foglalkozás teszi ki, míg a férfiaknál ezen tényezők kevésbé befolyásolták az önkéntes segítségnyújtásra való hajlandóságot.



